Bid is dus met jou hart op die HERE gerig met Hom praat. Dit is nie dat jy net bepaalde formules en vaste uitdrukkings opsê nie. Dit gaan daarom dat jy juis met jou hart by die HERE is, jy soek Sy nabyheid! Hoe doen jy dit? Ons lees dit duidelik in Psalm 130. ’n Mens wat regtig die HERE ken en ook jouself ken, doen dit as ’n mens wat eie skuld en sondes ken. Ek moet nou ook dink aan wat ons in die Heidelbergse Kategismus oor die gebed bely waarna die HERE regtig luister: “Ten eerste moet ons alleen die enige ware God, wat Hom in Sy Woord geopenbaar het, van harte aanroep ….. Ten tweede moet ons ons nood en ellende reg en grondig ken sodat ons ons voor Sy majesteit kan verootmoedig.” Antwoord 117 Ons vir God verootmoedig beteken dat ek my skuldig en klein vir die HERE weet. Ek kom tot Hom met eerbied. En wonder van genade: Hy luister na my!